
Létezik-e a zöld prémium jelenség? Az ESG és a konvencionális részvény befektetési alapok teljesítményének összehasonlító elemzése az Eurózónában

A fenntarthatóság szerepe egyre jobban felértékelődik a pénzügyi rendszerben. Jelen dolgozat a zöld tőkepiaci befektetésekre, azon belül is a zöld befektetési alapokra fókuszál. A szekunder források feldolgozásával egy európai megközelítésű zöld befektetési keretrendszer legfontosabb alkotóelemeit gyűjtöm össze. Bemutatom a leggyakrabban alkalmazott zöld befektetési
stratégiákat, ESG-pontszámítási-rendszereket és az Európai Unió szabályozói szerepét.
Az ESG vonatkozásában gyakran aggályként merül fel a zöld prémiumok dilemmája, ugyanis a piaci szereplők egy része azt gondolja, hogy a hagyományos befektetési termékekről zöldre váltani költségekkel és mérsékelt hozamokkal jár együtt. Kutatásom elemző részében a befektetési alapok körében alkalmazott mutatószámok múltbeli teljesítményét hasonlítom össze az egyes ESG-kategóriák között, és a piaci benchmarkhoz viszonyítva. Ezt követően a többváltozós lineáris regresszió módszertanát felhasználva az általam definiált ESG-tényezők mint magyarázó változók és a teljesítménymutatók mint függő változók között fennálló kapcsolatok irányát és erősségét térképezem fel.
Kutatási kérdéseimben arra keresem a választ, hogy létezik-e a zöld prémium jelenség az európai piacokon, továbbá van-e kimutatható érdemi összefüggés az ESG-tényezők és a pénzügyi jövedelmezőség között? Számításaimat az Eurózónára mint befektetési régióra összpontosító részvény befektetési alapok körében végeztem el a 2014.02.28.-2024.02.29. tartó időtávon, az LSEG Workspace Lipper adatbázisát felhasználva.
A kapott eredmények tükrében elmondható, hogy a hatékony piacok elmélete érvényesül, továbbá az ESG-kategóriák szerinti megkülönböztetés szerepe a jogi és intézményi keretek lefektetését követően meghatározóvá vált. A zöld prémium jelenség létezését támasztja alá rövid távon az ESG-alapok alulteljesítése, amely beruházási és alternatív költségek szempontjából is értelmezhető. A regressziós modellben az ESG-tényezők és a pénzügyi mutatók között közepesen erős szignifikáns összefüggések fennállására derült fény, amelyből kiderül, hogy a magyarázó változók közül az alapok ESG-pillér-pontszámai és nettó eszközértéke pozitív, az SFDR-kategóriák szerinti besorolás és az ESG-ellentmondások pontszámai negatív kapcsolatban álltak a pénzügyi jövedelmezőséggel.
 



